Kromosfer lintang iki aktif, lan spektrumé nuduhaké garis émisi magnesium karionisasi sing kuwat ing dawa gelombang 280 nm.[37] Watara 88% permukaan Proxima Centauri mungkin aktif. Persentase iki luwih dhuwur tinimbang srengéngé, malah nalika ana jroning puncak siklusé. Ing periodhe meneng kanthi sithik utawa ora ana semburan, aktivitasé ningkataké suhu korona Proxima Centauri dadi 3,5 yuta K (sauntara srengéngé mung 2 juta K).[38] Nanging, tingkat aktivitas lintang iki dianggep asor yèn dibandhingaké karo katé kelas M liyané,[12] sing selaras karo prakiran umur lintang iki, ya iku 4,85 × 109 taun.[8] (tingkat aktivitas katé abang diprakirakaké alon-alon saya pudhar sakwéné miliyaran taun kanthi saya kurangé tingkat rotasi lintang).[39] Tingkat kaaktifan uga duwé variasi ing periodhe (kasar) 442 dina, sing luwih cendhèk saka siklus srengéngé (11 taun).[40]